अब शहर के रेजिडेंट्स को अपने सेक्टर के कम्युनिटी सेंटर की गवर्निंग बॉडी का मेंबर बनने के लिए एरिया काउंसलर के रहमोकरम पर निर्भर नहीं रहना पड़ेगा। न ही मेंबरशिप फाॅर्म पर एरिया काउंसलर की रिकमंडेशन करवानी होगी। अब फाॅर्म ऑनलाइन ही भरे जा सकेंगे। यह निर्देश वीरवार को एडवाइजर परिमल राय ने नगर निगम कमिश्नर जितेंद्र यादव को दिए। यह भी कहा कि सेक्टर-37 और 38 वेस्ट के कम्युनिटी सेंटर की गवर्निंग बॉडी की चुनाव प्रक्रिया रद‌्द की जाए। सभी कम्युनिटी सेंटर की गवर्निंग बॉडी के चुनाव की प्रक्रिया पूरी तरह से ट्रांसपेरेंसी और डेमोक्रेटिक ढंग से हो। वार्ड नंबर-8 के काउंसलर अरुण सूद की ओर से सेक्टर-38 वेस्ट और 37 में नए बने कम्युनिटी सेंटर की गवर्निंग बॉडी का मेंबर बनाने के लिए अपने ही लोगों की रिकमंडेशन की जा रही थी। कई रेजिडेंट्स ने मेंबर बनने के लिए फाॅर्म तो भर दिए थे, लेकिन फाॅर्म पर काउंसलर द्वारा रिकमंडेशन नहीं की गई। ऐसे में काफी लोगों के फाॅर्म पैसे सहित घर पर वापस लौटा दिए गए। इससे सेक्टर-37 और 38 के रेजिडेंट्स में काफी आक्रोश था, क्योंकि काउंसलर ने फाॅर्म भरने से लेकर चुनाव प्रोसेस का लोगों तक पता ही चलने नहीं दिया। इसका सिर्फ खासम-खास लोगों को ही पता था। फाॅर्म भी उन्हीं तक पहुंचे। एरिया काउंसलर के प्रति नाराजगी इस कदर थी कि लोग एडवाइजर परिमल राय और निगम कमिश्नर जितेंद्र यादव से वीरवार को शिकायत करने पहुंच गए। इनका नेतृत्व फॉसवैक चेयरमैन बलजिंदर सिंह बिटटू ने किया। बिट्टू की अगुआई में रेजिडेंट्स एडवाइजर से मिलने के बाद निगम कमिश्नर जितेंद्र यादव से भी मिले।